শ্রেষ্ঠত্ব প্রমাণ করেই চলেছে বিরাট: ভিভ রিচার্ডস

কলকাতা: মনে হচ্ছে এই বিশ্বকাপটা নিজের নামে করতে চাইছেন তিনি। তাঁকে কুর্নিশ জানাচ্ছে সব মহল। ক্যারিবিয়ান কিংবদন্তি স্যর ভিভিয়ান রিচার্ডস (Sir Vivian Richards) তার ব্যতিক্রম নন। বিরাটের ভূয়সী প্রশংসা করেছেন তিনি।

কী বললেন ভিভ?

এককালে চুইং গাম চিবোতে চিবোতে ঠান্ডা মাথায় ব্যাট হাতে বোলারদের খুন করা ক্যারিবিয়ান বললেন, “এবারে বেশ কিছু ব্যাটার তাদের প্রতিভার প্রদর্শনী করছে। কিন্তু তাদের সেরা হিসেবে বিরাটকে কিছুতেই অগ্রাহ্য করা যাবে না। আমি বিরাটের বড় ভক্ত, অনেকদিন ধরেই। ও প্রমাণ করে চলেছে কেন সর্বকালের অন্যতম সেরা, শচীনের মতো গ্রেটের পাশে থাকবে।

আরও পড়ুন: IPL-এ কি প্রত্যাবর্তন ঋষভ পন্থের!

ভিভ এও জানান, এই বিশ্বকাপের (CWC 2023) আগে বিরাটের খারাপ সময় যাচ্ছিল। তখন কেউ কেউ ওকে বাদ দেওয়ার মতো কথা বলার সাহস দেখিয়েছিল। প্রাক্তন ক্যারিবিয়ান ব্যাটার বলেন, ” বিরাটের পাশে থাকার জন্য কৃতিত্বের দাবিদার ভারতের ব্যাকরুম স্টাফ। ওর খারাপ ফর্ম নিয়ে কত কথা বলা হয়েছিল, এখন সেরা ফর্মে ফিরে এসেছে। একজন ফর্মের তলানি থেকে ফিরে এরকম খেলছে, দেখতে দারুণ লাগে। বলা হয়, ফর্ম টেম্পোরারি, বিরাট অবশ্যই প্রমাণ করে দিয়েছে যে ক্লাস ইজ পারমানেন্ট।”

এই বিশ্বকাপে সর্বোচ্চ রান সংগ্রাহকদের তালিকায় দ্বিতীয় স্থানে রয়েছেন বিরাট। আট ইনিংসে ৫৪৩ রান করেছেন তিনি। ৫৫০ করে তালিকার শীর্ষে দক্ষিণ আফ্রিকার ওপেনার কুইন্টন ডি কক (Quinton de Kock)। দক্ষিণ আফ্রিকার বিরুদ্ধেই ইডেন গার্ডেন্সে (Eden Gardens) ৪৯তম সেঞ্চুরি করেছেন বিরাট। ছুঁয়ে ফেলেছেন শচীন তেন্ডুলকরকে (Sachin Tendulkar)। তাঁকে কত তাড়াতাড়ি বিরাট টপকে যেতে পারেন, তা নিয়েই যত আগ্রহ।